Käynnissä olevissa jälkitarkastuksissa pelastuslaitos käy perusteellisesti läpi kaikki kahdeksan uutta metroasemaa.

Länsimetron asemista on tällä viikolla tarkastettu Helsingin uudet asemat, ensi viikolla työt jatkuvat Espoossa.

– Siinä mennään tiukalla aikataululla, että on varattu päivä per asema pelastuslaitoksen kanssa. Pelastuslaitoksen tarkastuksissa mennään ihan tila tilalta, laite laitteelta ja dokumentti dokumentilta kaikki läpi, kertoo Länsimetro Oy:n toimitusjohtaja Ville Saksi.

Jälkitarkastuksen jälkeen elokuun aikana luvassa ovat loppukatselmukset sekä Helsingin että Espoon rakennusvalvonnan kanssa. Länsimetro Oy:n osalta työt päättyvät tähän.

Länsimetro Oy:n mukaan metroliikenne on yhä tarkoitus aloittaa syyskuussa.

– Länsimetro luovuttaa tilat HKL:lle kuun vaihteessa. Sitten HKL nostaa oman tuotantonsa pystyyn niin, että liikenne voidaan aloittaa, Saksi sanoo.

Länsimetro Oy tiedotti kesäkuussa, että metroliikenne on tarkoitus aloittaa syyskuussa.

HKL:n toimitusjohtaja Ville Lehmuskoski kertoo, että HKL tarvitsee noin neljä viikkoa liikenteen käynnistämiseen. Niinpä Länsimetro voitaisiin avata liikenteelle aikaisintaan syyskuun lopussa – edellyttäen, että Länsimetro Oy pystyy luovuttamaan tilat HKL:lle elokuun lopussa.

Lopullisesta matkustajaliikenteen aloittamispäivästä päättää HSL.

Ville Saksi vakuuttaa, että Länsimetro on pysynyt aikataulussa.

– Tällä hetkellä mennään edelleen kerrotun aikataulun mukaisesti. Elokuun lopussa arvioidaan, ovatko asiat pysyneet samana, Saksi toteaa.